**ΑΝΑΡΤΗΤΕΑ ΣΤΟ ΔΙΑΥΓΕΙΑ**

**Λιβαδειά 17 /02/2025**

**Αριθμ. Πρωτ.: 3151**

**ΑΠΟΣΠΑΣΜΑ**

**Από το πρακτικό της αριθμ. 6ης /2025 Τακτικής Συνεδρίασης**

**της Δημοτικής Επιτροπής Δήμου Λεβαδέων**

**Αριθμός απόφασης : 59**

**Εισήγηση στο Δημοτικό Συμβούλιο επί μελέτης περιβαλλοντικών επιπτώσεων που αφορά του έργο με τίτλο : «Μελέτη Αναδασμού Θουρίου» του Δήμου Λεβαδέων, Π.Ε. Βοιωτίας».**

Στη Λιβαδειά σήμερα 17η Φεβρουαρίου 2025 ημέρα Δευτέρα και, ώρα 10.00 π.μ. και στην αίθουσα συνεδριάσεων του Δημοτικού Συμβουλίου Λεβαδέων στο Παλαιό Δημαρχείο – Πλατεία Εθνικής Αντίστασης συνεδρίασε η Δημοτική Επιτροπή Δήμου Λεβαδέων μετά την από 3012/13-02-2025 έγγραφη πρόσκληση του Προέδρου της (Δημάρχου Λεβαδέων) σε εφαρμογή των διατάξεων α) Των διατάξεων του άρθρου 75 του Ν. 3852/2010 όπως αυτό αντικαταστάθηκε από το άρθρο 77 του Ν. 4555/2018 β)Των διατάξεων του άρθρου 74Α παρ. 1 του Ν. 3852/2010 όπως αυτό τροποποιήθηκε από το άρθρο 9 του Ν. 5056/2023 - Αρμοδιότητες Δημοτικής Επιτροπής

Αφού διαπιστώθηκε ότι υπάρχει νόμιμη απαρτία, επειδή σε σύνολο 7 (επτά) μελών

ήταν παρόντα έξι (6) , ήτοι:

**ΠΑΡΟΝΤΕΣ**

1. Καραμάνης Δημήτριος (Πρόεδρος)

2. Τουμαράς Βασίλειος

3. Αγνιάδης Παναγιώτης

4. Καλλιαντάσης Χρήστος

5. Παπαβασιλείου Αικατερίνη (προσήλθε στο 2ο Θ.Η.Δ.)

6. Μίχας Δημήτριος (αποχώρησε πριν από την έναρξη των θεμάτων της ημερήσιας διάταξης)

7. Ταγκαλέγκας Ιωάννης(αποχώρησε πριν από την έναρξη των θεμάτων της ημερήσιας

διάταξης)

Ο Πρόεδρος της Δημοτικής Επιτροπής εισηγούμενος το 11ο θέμα της ημερήσιας διάταξης

έθεσε υπόψη των μελών την με αριθ.πρωτ. 2536/07-02-2025 έγγραφη εισήγηση της Δ/νσης Περιβάλλοντος Καθαριότητας & Πρασίνου του Δήμου Λεβαδέων στην οποία αναφέρονται:

*Σας ενημερώνουμε ότι η Μελέτη Περιβαλλοντικών Επιπτώσεων (ΜΠΕ) του έργου με τίτλο «Μελέτη Αναδασμού Θουρίου», του Δήμου Λεβαδέων, Π.Ε. Βοιωτίας, αναρτήθηκε σε ηλεκτρονική μορφή στο Ηλεκτρονικό Περιβαλλοντικό Μητρώο (ΗΠΜ) του Υπουργείου Περιβάλλοντος και Ενέργειας (ΥΠΕΝ) και στην ιστοσελίδα* [*https://eprm.ypen.gr/*](https://eprm.ypen.gr/)

*Η εντολή προς δημοσίευση της Μελέτης Περιβαλλοντικών Επιπτώσεων (ΜΠΕ) του έργου του τίτλου κοινοποιήθηκε στον Δ. Λεβαδέων με το υπ’ αριθμ. πρωτ.* *22590/30.01.2025 της Επιτροπής Περιβάλλοντος & Ανάπτυξης Στερεάς Ελλάδας.*

*Η δημόσια διαβούλευση για την υποβολή απόψεων επί του θέματος θα διεξάγεται μέχρι τις 28.02.2025.*

*Διοικητικά το έργο υπάγεται στην κοινότητα Θουρίου.*

*Σκοπός της μελέτης είναι* *η περιβαλλοντική αδειοδότηση του εν λόγω έργου.*

*Σύμφωνα με τις παραγράφους 1α και 2στ του άρθρου 83 του Ν.3852/2010 εμπίπτει στις αρμοδιότητες των τοπικών συμβουλίων η έκφραση γνωμών και η διατύπωση απόψεων.*

*Επίσης, σύμφωνα με τις διατάξεις του άρθρου 75 του Ν.3852/2010, όπως αυτό αντικαταστάθηκε από το άρθρο 77 του Ν. 4555/2018, καθώς και με τις διατάξεις του άρθρου 74Α παρ. 1 του Ν.5056/2023 η Δημοτική Επιτροπή ως αρμόδιο όργανο άσκησης των σχετικών με την προστασία του περιβάλλοντος αρμοδιοτήτων του Δήμου, εισηγείται στο Δημοτικό Συμβούλιο τη λήψη αποφάσεων για θέματα προστασίας του περιβάλλοντος.*

*Παρακαλείται η Δημοτική Επιτροπή του Δήμου, λαμβάνοντας υπόψη τη γνωμοδότηση της κοινότητας Θουρίου, να προβεί στις ενέργειες, που αφορούν στην λήψη της σχετικής γνωμοδοτικής απόφασης και την αποστολή της στην Διεύθυνσή μας και στο Δημοτικό Συμβούλιο.*

*Σας επισυνάπτουμε την περιληπτική έκθεση επί της Μ.Π.Ε. της Υπηρεσίας, και την απόφαση της κοινότητας Θουρίου.*

Ακολούθως έθεσε υπόψη των μελών την **ΠΕΡΙΛΗΠΤΙΚΗ ΕΚΘΕΣΗ ΕΠΙ Μ.Π.Ε**

που αφορά το έργο «Μελέτη Αναδασμού Θουρίου» του Δήμου Λεβαδέων, Π.Ε. Βοιωτίας» , στην οποία αναφέρονται:

Με το υπ΄ αριθμ. πρωτ. 22590/30.01.2025 κοινοποιηθέν έγγραφο της Επιτροπής Περιβάλλοντος & Ανάπτυξης Στερεάς Ελλάδας, με θέμα «Εντολή προς δημοσίευση Μελέτης Περιβαλλοντικών Επιπτώσεων (ΜΠΕ) η οποία σε ηλεκτρονική μορφή βρίσκεται στην ιστοσελίδα του Ηλεκτρονικού Περιβαλλοντικού Μητρώου (ΗΠΜ) του Υ.Π.ΕΝ, ζητούνται απόψεις για την μελέτη του τίτλου του θέματος.

Η δημόσια διαβούλευση για την υποβολή απόψεων επί του θέματος θα διεξάγεται μέχρι τις 28.02.2025.

Η μελέτη συντάχθηκε από το γραφείο μελετών εταιρία «Δ. ΑΡΓΥΡΟΠΟΥΛΟΣ σύμβουλοι περιβάλλοντος ΑΕ» για λογαριασμό της «Περιφέρειας Στερεάς Ελλάδας, Διεύθυνση Αγροτικής Οικονομίας & Κτηνιατρικής της Π.Ε Βοιωτίας» και για την ακρίβεια των στοιχείων που περιγράφονται, είναι υπεύθυνοι αυτοί που τα συντάσσουν και τα υπογράφουν.

Σκοπός της μελέτης είναι η έκδοση Απόφασης Έγκρισης Περιβαλλοντικών Όρων (Α.Ε.Π.Ο.) του έργου «Αναδασμός Θουρίου», του Δήμου Λεβαδέων, Π.Ε. Βοιωτίας.

**ΓΕΩΓΡΑΦΙΚΗ ΘΕΣΗ ΚΑΙ ΔΙΟΙΚΗΤΙΚΗ ΥΠΑΓΩΓΗ ΤΟΥ ΕΡΓΟΥ**

Σκοπός του έργου είναι η αναδιανομή των ιδιοκτησιών του αγροκτήματος Θουρίου, η κατασκευή λειτουργικότερου δικτύου αγροτικών οδών για την πρόσβαση στις επιμέρους καλλιέργειες, καθώς και ο σχεδιασμός έργων αποστράγγισης, που θα βελτιώσουν τις συνθήκες καλλιέργειας και την απόδοση των χωραφιών.

**Θέση**


Το υπό μελέτη έργο βρίσκεται εντός της Περιφερειακής Ενότητας Βοιωτίας και συγκεκριμένα στον Δήμο Λεβαδέων. Το αγρόκτημα Θουρίου βρίσκεται σε απόσταση περί τα 7km δυτικά του Ορχομενού, μεταξύ της επαρχιακής οδού Λιβαδειάς- Λαμίας και του Βοιωτικού Κηφισού. Ακόμη, η περιοχή διασχίζεται από την Σιδηροδρομική Γραμμή σε όλο το μήκος της και με τον τρόπο αυτό δημιουργούνται δύο υποπεριοχές.


Η γεωγραφική θέση του έργου παρουσιάζεται στις εικόνες που ακολουθούν.

Οι αναλυτικοί πίνακες συντεταγμένων του έργου αναγράφονται στην Μ.Π.Ε. του έργου.

**Διοικητική υπαγωγή έργου**

Το υπό μελέτη έργο, σύμφωνα με τον Ν. 3852/2010 (Πρόγραμμα Καλλικράτης), υπάγεται διοικητικά στην Περιφέρεια Στερεάς Ελλάδας, την Περιφερειακή Ενότητα Βοιωτίας και συγκεκριμένα στον Δήμο Λεβαδέων και ειδικότερα στην κοινότητα Θουρίου. Εκατέρωθεν του αγροκτήματος Θουρίου, στα ΒΔ βρίσκεται το αγρόκτημα Χαιρώνειας και στα ΝΑ το αγρόκτημα Ρωμαίικου. Και στα δύο αγροκτήματα έχει συντελεστεί σχέδιο αναδασμού.







**ΠΕΡΙΓΡΑΦΗ ΤΟΥ ΕΡΓΟΥ**

Ο τίτλος του έργου είναι: "Μελέτη Αναδασμού Θουρίου". Σκοπός της μελέτης είναι η αναδιανομή των ιδιοκτησιών του αγροκτήματος Θουρίου, η κατασκευή λειτουργικότερου δικτύου αγροτικών οδών για την πρόσβαση στις επιμέρους καλλιέργειες, καθώς και ο σχεδιασμός έργων αποστράγγισης, που θα βελτιώσουν τις συνθήκες καλλιέργειας και την απόδοση των χωραφιών.

Η διενέργεια υποχρεωτικού αναδασμού εγκρίθηκε με την υπ’ αριθμ. 1957/18-2-1992 Απόφαση Νομάρχη Βοιωτίας.

Το έργο αφορά στον αναδασμό, δηλαδή την αναδιανομή των αγροτικών ιδιοκτησιών του αγροκτήματος Θουρίου εκτάσεως 5.350 στρεμμάτων. Πρόκειται για πεδινή έκταση με σχεδόν μηδενικές κλίσεις, υψόμετρα που κυμαίνονται από 105 έως 118 μέτρα και κλίση 0,8%, ενώ στα βόρεια και νότια της περιοχής του αναδασμού το ανάγλυφο γίνεται πιο λοφώδες. Χαρακτηριστικό της περιοχής αποτελεί ο Κηφισός ποταμός με τα αντιπλημμυρικά αναχώματα εκατέρωθεν της κοίτης του αλλά και η σιδηροδρομική γραμμή που διέρχεται με επίχωμα εντός της έκτασης αναδασμού. Ιδιαίτερα, η ΣΓ έχει δημιουργήσει ένα εμπόδιο στην έκταση του αναδασμού μην επιτρέποντας την άμεση επικοινωνία των περιοχών εκατέρωθεν αυτής, αλλά μόνο κατά συγκεκριμένες θέσεις που έχουν κατασκευαστεί οχετοί και άνω και κάτω διαβάσεις. Τέλος, αναφέρεται ότι η κάλυψη γης της περιοχής αναδασμού είναι αγροτικές καλλιέργειες και μόνο στην περιοχή του Κηφισού εντοπίζεται βλάστηση.

Στην περιοχή του αναδασμού και στην παρούσα μελέτη δεν προβλέπονται ξεχωριστά αντιπλημμυρικά έργα. Στην παρούσα μελέτη το αποστραγγιστικό δίκτυο κατασκευάζεται επιφανειακό, αποτελούμενο από δίκτυο ανεπένδυτων τάφρων. Τα υπεδάφια δίκτυα εφαρμόζονται κυρίως σε περιοχές με υψηλό υδροφόρο ορίζοντα, ώστε να επιτυγχάνουν και καταβιβασμό των υπογείων υδάτων από την ζώνη ριζοστρώματος, ή και σε περιπτώσεις όπου το έδαφος απαιτεί ήπιες κλίσεις πρανών (≥1:3) των τάφρων για λόγους ευστάθειας. Στην προκειμένη περίπτωση στην περιοχή μελέτης το βάθος των υπογείων υδάτων είναι μεγαλύτερο από 3m και συνεπώς, υπάρχει ικανό πάχος ακόρεστης ζώνης, ενώ και το έδαφος επιτρέπει κλίσεις πρανών 1:1,5 οπότε προτείνονται επιφανειακά έργα αποστράγγισης. Τα αποστραγγιστικά έργα στο νότιο τμήμα του αναδασμού, δηλαδή προς την επαρχιακή οδό Λιβαδειάς-Λαμίας, διαστασιολογούνται ελαφρώς διαφορετικά από τα υπόλοιπα, καθώς παραλαμβάνουν και απορροές από εξωτερικές λεκάνες και ως εκ τούτου λειτουργούν και ως αντιπλημμυρικά έργα. Οι εκβολές των κύριων αποστραγγιστικών τάφρων προβλέπονται στις ίδιες θέσεις όπως και σήμερα, είτε προς τον Κηφισό, είτε προς το αγρόκτημα Ρωμαίικου για την μεταφορά αρδευτικού νερού. Η διέλευση από την ΣΓ γίνεται αναγκαστικά στις θέσεις υφιστάμενων οχετών της ΣΓ.

Τα τεχνικά αφορούν σε κιβωτοειδείς (ΚΟ) και σωληνωτούς (ΣΟ) οχετούς με τυποποιημένες διαστάσεις του εμπορίου. Το υλικό των κιβωτοειδών οχετών θα είναι οπλισμένο σκυρόδεμα κατάλληλης αντοχής και θα μεταφέρονται προκατασκευασμένοι ή θα κατασκευάζονται επί τόπου σε μικρό εργοταξιακό χώρο που μπορεί να εγκατασταθεί εντός των ορίων αναδασμού, εφόσον οι διαστάσεις τους δεν είναι τυποποιημένες.

Σύμφωνα με την έννοια του αγροτικού αναδασμού όπως αυτή ορίζεται στον νόμο 674/1977, ο αναδασμός περιλαμβάνει το σύνολο των εργασιών που στόχο έχουν την διαμόρφωση, διάταξη και συγκέντρωση της έγγειας ιδιοκτησίας φυσικών ή νομικών προσώπων μιας περιοχής σε ελάχιστο ως προς τον αριθμό και μεγαλύτερα ως προς την έκταση αγροτεμάχια, ή τουλάχιστον σε αγροτεμάχια των οποίων το σχήμα, η θέση και η διάταξη των ορίων τους, επιτρέπουν την καλύτερη παραγωγική τους αξιοποίηση και εκμετάλλευση. Υπό το πρίσμα αυτό, ιδιαίτερης σημασίας είναι η χάραξη της οδοποιίας, η οποία εξυπηρετεί δύο σκοπούς: τον διαχωρισμό/δημιουργία των αρδευτικών μονάδων και την πρόσβαση σε αυτές. Το συνολικό μήκος των νέων οδών προκύπτει περίπου 33km.

Κατά την εκπόνηση της Μελέτης Περιβαλλοντικών Επιπτώσεων (ΜΠΕ) εξετάσθηκαν όλες οι πιθανές επιπτώσεις από το έργο κατά τη φάση κατασκευής και λειτουργίας του, καθώς και ο τρόπος αντιμετώπισης των επιπτώσεων αυτών.

Η εκτίμηση και αξιολόγηση των περιβαλλοντικών επιπτώσεων από την κατασκευή και λειτουργία του έργου αναγράφονται στο κεφάλαιο 9 της ΜΠΕ. Επίσης παρατίθεται πίνακας συνοπτικής παρουσίασης των επιπτώσεων που κρίνεται ότι έχουν έναν βαθμό έντασης και οι οποίες αφορούν στο σύνολό τους την φάση κατασκευής του έργου, καθώς και τη φάση λειτουργίας αυτού.

Γενικά από την αξιολόγηση των περιβαλλοντικών επιπτώσεων σε όλες τις παραμέτρους του φυσικού και ανθρωπογενούς περιβάλλοντος, τόσο στην φάση κατασκευής όσο και λειτουργίας, προκύπτει ότι το έργο στο σύνολό του θα επιφέρει από μικρής έντασης έως μεγάλης σε λίγες περιπτώσεις τοπικές επιπτώσεις, ενώ σε ορισμένες περιπτώσεις θα έχει ουδέτερες επιπτώσεις. Οι περισσότερες των επιπτώσεων εκτιμάται ότι είναι αναστρέψιμες μετά από μέτρα. Εκτιμάται συμπερασματικά ότι εφόσον ληφθούν τα προτεινόμενα μέτρα για την αντιμετώπιση – ελαχιστοποίηση των προκαλούμενων επιπτώσεων, τόσο στη φάση κατασκευής, όσο και στη φάση λειτουργίας των έργων δεν θίγεται η ακεραιότητα της περιοχής.

Επιπλέον, εκτιμάται ότι το έργο θα έχει ιδιαίτερα σημαντικές θετικές κοινωνικο-οικονομικές επιπτώσεις.

**Η Δημοτική Επιτροπή λαμβάνοντας υπόψη :**

-Τις διατάξεις του άρθρου του άρθρου 75 του Ν. 3852/2010 όπως αυτό αντικαταστάθηκε από το άρθρο 77 του Ν. 4555/2018

-Τις διατάξεις του του άρθρου 74Α παρ. 1 του Ν. 3852/2010 όπως αυτό τροποποιήθηκε από το άρθρο 9 του Ν. 5056/2023 - Αρμοδιότητες Δημοτικής Επιτροπής

- Την περιληπτική έκθεση επί της Μ.Π.Ε. της Υπηρεσίας

-Την θετική γνωμοδότηση της κοινότητας Θουρίου

- Την με αρ. πρωτ. 3015/13-02-2025 έγγραφη εισήγηση της Δ/νσης Περιβάλλοντος Καθαριότητας

& Πρασίνου του Δήμου Λεβαδέων

-Την μεταξύ των μελών συζήτηση σύμφωνα με τα πρακτικά

- Την ψήφο των μελών της όπως αυτή διατυπώθηκε και δηλώθηκε δια ζώσης στην συνεδρίαση.

**ΑΠΟΦΑΣΙΖΕΙ ΟΜΟΦΩΝΑ**

Εισηγείται προς στο Δημοτικό Συμβούλιο **ΘΕΤΙΚΑ** επί της Μελέτης Περιβαλλοντικών Επιπτώσεων (ΜΠΕ) για το έργο : «Μελέτη Αναδασμού Θουρίου» του Δήμου Λεβαδέων, Π.Ε. Βοιωτίας».

**Η απόφαση πήρε αριθμό 59/2025.**

Ο ΠΡΟΕΔΡΟΣ

ΔΗΜΗΤΡΙΟΣ Κ. ΚΑΡΑΜΑΝΗΣ

ΤΑ ΜΕΛΗ

1. Τουμαράς Βασίλειος
2. Αγνιάδης Παναγιώτης
3. Καλλιαντάσης Χρήστος
4. Παπαβασιλείου Αικατερίνη

ΠΙΣΤΟ ΑΠΟΣΠΑΣΜΑ

Λιβαδειά 17 -02-2025

Ο ΠΡΟΕΔΡΟΣ

ΔΗΜΗΤΡΙΟΣ Κ. ΚΑΡΑΜΑΝΗΣ

ΔΗΜΑΡΧΟΣ ΛΕΒΑΔΕΩΝ